**भारत सरकार**

**रेल मंत्रालय**

**राज्‍य सभा**

**27.07.2018 के**

**अतारांकित प्रश्‍न सं. 1257 का उत्‍तर**

**चीन की तुलना में माल की कम आवाजाही**

**1257. डा. विकास महात्मेः**

**क्या रेल मंत्री यह बताने की कृपा करेंगे किः**

(क) हमारे पड़ोसी देश चीन की तुलना में हमारे देश में सर्वत्र माल की कम आवाजाही के क्या कारण हैं;

(ख) रेल के डिब्बों और इंजन, पटरियों तथा सिग्नल प्रणाली को आधुनिक बनाने के लिए रेलवे द्वारा क्या उपाय किये गए हैं; और

(ग) माल की तीव्र आवाजाही हेतु माल गाड़ियों की गति को बढ़ाने हेतु रेलवे द्वारा किन-किन विशिष्ट कदमों पर विचार किया जा रहा है?

**उत्‍तर**

**रेल मंत्रालय में राज्‍य मंत्री (श्री राजेन गोहांई)**

(क): किसी रेल प्रणाली में माल थ्रूपुट नेटवर्क, खदान स्‍थल, पत्‍तनों, उद्योगों और आर्थिक गतिविधियों के स्‍तर पर निर्भर करता है। भारतीय रेलवे के पास वस्‍तुनिष्‍ठ तुलना करने के लिए चीनी रेलवे के सही-सही आंकड़े उपलब्‍ध नहीं हैं।

(ख): चल स्‍टॉक, रेलपथों और सिगनल व्‍यवस्‍था को आधुनिक बनाने के लिए किए गए उपाय निम्‍नानुसार हैं:

(i) फ्रेट चल स्‍टॉक की डिजाइन को बेहतर बनाना एक सतत् कार्य है जहां परिवहन की कुशलता में सुधार लाने और अधिक थ्रूपुट के लिए निरंतर कार्य किया जाता रहता है।

(ii) नवीकरण के समय 1660 स्‍लीपर प्रति किलोमीटर वाले पूर्वबलित सुदृढ़ कंक्रीट (पीएससी) स्‍लीपरों पर 60 किलोग्राम की आधुनिक रेलपथ संरचना, 90 अल्‍टीमेट टेंसाइल स्‍ट्रेंथ की पटरियां‍ बिछाना, लम्‍बी पटरियां बिछाना, अल्मिनो थर्मिक वेल्डिंग का उपयोग कम करना और पटरियों के लिए बेहतर वेल्डिंग तकनीक अर्थात् फ्लैश बट्ट वेल्डिंग अपनाना, ट्रैक मशीनों की सहायता से रेलपथ अनुरक्षण करना, टूट-फूट का पता लगाने के लिए रेलों की अल्‍ट्रासोनिक जांच करना आदि।

(iii) भारतीय रेलवे की बड़ी आमान नेटवर्क पर संपूर्ण 60,000 मार्ग किलोमीटर (आरकेएम) पर लागू करने के लिए 2018-19 के निर्माण कार्यक्रम में भारतीय रेलवे में संपूर्ण सिगनल प्रणाली के आधुनिकीकरण का कार्य इस शर्त पर शामिल किया गया है कि उपयुक्‍त प्रक्रिया अपनाने/अनिवार्य अनुमोदन एवं स्‍वीकृति मिलने के बाद ही इस परियोजना पर खर्च किया जाएगा।

(ग): भारतीय रेलवे में गाडि़यों की गति बढ़ाने की दृष्टि से, रेल बजट 2016-17 में "मिशन रफ्तार" की घोषणा की गई है। इस मिशन में अगले 5 वर्षों में माल गाडि़यों की औसत गति दोगुना करने का लक्ष्‍य रखा गया है।

गति में सुधार लाने और माल गाडि़यों की औसत गति बढ़ाने की कार्य योजना में माल गाडि़यों के इंजन की क्षमता में सुधार लाना, वैंगनों में दोहरे पाइप की शुरूआत करना, गति प्रतिबंधों में कमी लाना, सड़क ऊपरि पुलों और सड़क निचले पुलों का निर्माण आदि शामिल है।

\*\*\*\*\*